Wiyosipun, ing mangke anêdahakên wêwaton saking gaibing Pangeran kados ingkang kasêbut ing nginggil punika wau sadaya. Liring wali punika dipun wastani wiji, wiwit anggayuh kaduryataning putra wayah wingking dados saengga wiji kadhêdhêr ing siti, tuwuhipun manawi sampun mêkar angèbêki jagad, mila kaangge pêpindhan lampahing kawula gusti. Kawula punika abdi dalêm agêng alit ingkang sampun kaparênging darajat, mila manawi botên sarana lêpat saèstu langgêng botên kenging ewah gingsir. Gusti, punika tandhaning wahana, yakti saturunan suda, saturunan suda malih, ngantos dumugi têlas pangkating kusuma.